ÅBYHØJ: En fodgænger blev natten til lørdag tilsyneladende kørt ned i Åbyhøj af to biler, der kørte ræs. Men hele episoden er højest mystisk, og den påkørte mand har mistet hukommelsen.

Ulykken skete lørdag kl. 04.46 i krydset Silkeborgvej/Chr. Winthers Vej i Åbyhøj.

Ifølge politiets teori kørte to personbiler ræs ud ad Silkeborgvej og forulykkede derefter i krydset, hvor den ene bil væltede.

- Naboer blev vækket af et stort brag og alarmerede os. Da vi kom derud, lå den ene bil væltet og den anden bil fandt vi et stykke nede ad Christian Winthers Vej med to ødelagte forhjul. Men der var ingen førere til bilerne. De var forsvundet, fortæller vagthavende fra Østjyllands Politi, Stig Heidemann.

Mens politiet undersøger stedet gør en nabo opmærksom på, at der ligger en mand og ømmer sig inde i en baggård.

- Vi finder en 25-årig mand, der er forslået og har skrammer. Han kan kun huske, at han blev påkørt af en bil, men ikke andet. Han kan heller ikke huske, hvordan han er kommet ind i gården, fortæller Stig Heidemann.